চুরি করার আজব উপায়। এবার চুরির ‘হাতিয়ার’ পথশিশু ও অনাথ বাচ্চারা।
এক সর্বভারতীয় সংবাদমাধ্যমে প্রকাশিত প্রতিবেদন অনুযায়ী, সম্প্রতি দিল্লির বেশ কিছু চুরির ঘটনার তদন্তে নেমে বিবেক বিহার-এ একটি দলকে গ্রেফতার করে পুলিশ। ধৃতদের নাম যোগেশ(১৯), রাজ কুমার(২২), গোবিন্দ(২৩), অঙ্কিত(২৫), অনিল(২৭) এবং নাসির(২৮)। ধৃতদের মধ্যে যোগেশ এই দলের সর্দার ছিল বলে জানতে পেরেছে পুলিশ। পাশাপাশি ১২ জন শিশুকেও উদ্ধার করা হয়েছে ওই দলটির হাত থেকে। 

এই বিষয়ে অন্যান্য খবর

মহিলার গলার ‘শুঁয়োপোকা’ ছিনতাই! শেষে শ্রীঘরে ঠাঁই কীর্তিমানের


জানা গিয়েছে, এই চোরেদের মূল ‘টার্গেট’ ছিল মেট্রো, বাস স্টপেজ কিংবা বাজার এলাকা। এইসব জায়গায় সারাক্ষণই ব্যস্ততা তুঙ্গে থাকে। সময় বুঝে পথশিশুদের এখানে ছেড়ে দেওয়া হতো। এর পরে ওই শিশুরাই চালাত ‘হাতসাফাই’-এর কাজ। 
অপারেশন শেষ হলে লুঠ হওয়া মানিব্যাগ, গলার চেন তুলে দেওয়া হতো দাদাদের হাতে। তার পরেই নিজেদের মধ্যে চুরি করা জিনিসপত্র ভাগাভাগি করে নিত যোগেশের দল। দলের আর এক পাণ্ডা রাজ কুমারই এসব শিশুদের চুরির কাজে নিয়োগ করত বলে জেরায় জানতে পেরেছে পুলিশ।